Zagreb, 11. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Andreja Plenkovića, predsjednika Vlade Republike Hrvatske i dužnosnika Frane Luetića, člana Uprave trgovačkog društva Zračna luka Dubrovnik d.o.o.,** na 65. Sjednici, održanoj 11. listopada 2019.g., donosi sljedeću

**ODLUKU**

1. **Postupak za odlučivanje o sukobu interesa protiv dužnosnika Andreja Plenkovića, predsjednika Vlade Republike Hrvatske neće se pokrenuti, jer iz okolnosti njegova sudjelovanja u donošenju zaključka Vlade Republike Hrvatske na 77. sjednici održanoj 24. siječnja 2018.g., kojim se, na prijedlog ministra državne imovine uz pribavljenu suglasnost Ministarstva mora, prometa i infrastrukture, Skupštini trgovačkog društva Zračna luka Dubrovnik d.o.o. predlaže imenovanje Frane Luetića za direktora navedenog trgovačkog društva, bez njihove međusobne povezanosti, ne proizlazi da bi dužnosnik povrijedio odredbe ZSSI-a.**

1. **Pokreće se postupak za odlučivanje o sukobu interesa protiv dužnosnika Frane Luetića, člana Uprave trgovačkog društva Zračna luka Dubrovnik d.o.o., zbog moguće povrede članka 5. stavka 1. ZSSI-a, koja proizlazi iz sklapanja Ugovora o radu od 19. ožujka 2018.g. s ……………….. na određeno vrijeme za radno mjesto direktora Sektora komercijalnih poslova temeljem diskrecijske ovlasti, a koji je s dužnosnikom Andrejom Plenkovićem u tazbinskom srodstvu, obzirom da je povodom obnašanja navedene dužnosti Frane Luetić u podređenom i zavisnom položaju u odnosu na dužnosnika Andreja Plenkovića, kao predsjednika Vlade Republike Hrvatske koja sudjeluje u postupku njegova imenovanja, čime je moglo doći do nesavjesnog, neodgovornog i pristranog postupanja.**
2. **Poziva se dužnosnik Frano Luetić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 28. ožujka 2018.g. zaprimljena neanonimna prijava mogućeg sukoba interesa pod brojem 711-U-1082-P-102/18-01-3 u kojoj se ukazuje da je šogor dužnosnika Andreja Plenkovića zaposlen na radnom mjestu direktora komercijalnih poslova u trgovačkom društvu Zračna luka Dubrovnik d.o.o. bez raspisanog javnog natječaja te se postavlja upit predstavlja li navedeno situaciju potencijalnog sukoba interesa, odnosno je li uobičajena praksa da se u trgovačka društva u vlasništvu države imenuju osobe koje su u rodbinskom odnosu s dužnosnicima. Prijavi prileži ispis sa internetske stranice od 27. ožujka 2018.g. pod naslovom „Plenković se zapošljavanjem ženina brata ruga Hrvatskoj“ u kojem se iznosi da je ……….., brat supruge predsjednika Vlade Republike Hrvatske dužnosnika Andreja Plenkovića, zaposlen na funkciju direktora komercijalnih poslova u Zračnoj luci Dubrovnik d.o.o.

Stoga je protiv dužnosnika Andreja Plenkovića, predsjednika Vlade Republike Hrvatske otvoren predmet pod brojem: P-102/18.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona, stoga je i dužnosnik Andrej Plenković povodom obnašanja dužnosti predsjednika Vlade Republike Hrvatske obvezan postupati sukladno odredbama ZSSI-a.

Uvidim u podatke nadležnog sudskog registra Trgovačkog suda u Dubrovniku, utvrđeno je da je pod matičnim brojem subjekta 060145601 upisano trgovačko društvo Zračna luka Dubrovnik d.o.o. te da je jedan od četiri osnivača navedenog trgovačkog društva i Republika Hrvatska.

Uvidom u javnobilježnički zapisnik sa Skupštine trgovačkog društva Zračna luka Dubrovnik d.o.o. sastavljen 2. veljače 2018.g. poslovni broj: OU-33/18-1 po javnom bilježniku Nikši Mozaru, proizlazi da prema Društvenom ugovoru Republika Hrvatska ima 55% udjela u temeljnom kapitalu tog trgovačkog društva odnosno 55 od ukupno 100 glasova na Skupštini trgovačkog društva.

Obzirom da je člankom 3. stavkom 1. podstavkom 41. ZSSI-a propisano da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona, to je i dužnosnik Frano Luetić povodom obnašanja dužnosti člana Uprave trgovačkog društva Zračna luka Dubrovnik d.o.o. obvezan postupati sukladno odredbama ZSSI-a te je slijedom navedenog odlučeno po službenoj dužnosti da se zaprimljena prijava u predmetu P-102/18, razmotrivši u kontekstu navoda prijave ovlasti direktora trgovačkog društva, odnosi i na dužnosnika Franu Luetića, člana Uprave trgovačkog društva Zračna luka Dubrovnik d.o.o.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Povjerenstvo je radi provjere osnovanosti i vjerodostojnosti navoda iz podnesene prijave radi donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo dopisom Broj: 711-I-438-P-102/18-02-17 od 29. ožujka 2018.g. očitovanje od trgovačkog društva Zračna luka Dubrovnik d.o.o. je li gospodin ……… imenovan na neku funkciju u trgovačkom društvu Zračna luka Dubrovnik d.o.o., ako da kada je imenovan i koju funkciju obavlja, tko je odlučio o tome te je li imenovanju prethodio javni natječaj kao i dostavu dokumentacije koja obuhvaća akt o imenovanju te cjelokupnu dokumentaciju koja je prethodila donošenju odluke o imenovanju. Također, navedeno trgovačko društvo pozvano je navesti je li i kada donesen akt o sistematizaciji radnih mjesta trgovačkog društva Zračna luka Dubrovnik d.o.o. te ukoliko je gospodin …………… imenovan na neku funkciju (radno mjesto), kada je aktom o sistematizaciji radnih mjesta ista funkcija uvedena.

U očitovanju trgovačkog društva Zračna luka Dubrovnik d.o.o. navodi se da je ………. zasnovao radni odnos na neodređeno radno vrijeme na slobodnom radnom mjestu direktora Sektora komercijalnih poslova s danom 1. travnja 2018.g. te da direktor Sektora komercijalnih poslova nije član Uprave tog trgovačkog društva niti njegov zakonski zastupnik, kao ni dužnosnik u smislu članka 3. stavka 1. podstavka 41. ZSSI-a. Navodi se da je ugovor o radu s ………………… potpisao glavni direktor Frano Luetić na temelju odluke o zasnivanju radnog odnosa koju donosi isključivo glavni direktor na temelju članaka 9. i 10. Pravilnika o radu Zračne luke Dubrovnik te da tom odlukom …………….. nije imenovan zamjenikom glavnog direktora.

Nadalje se ističe da trgovačko društvo Zračna luka Dubrovnik d.o.o. nije u obvezi provedbe javnog natječaja za postupak odabira kandidata za prijem u radni odnos, jer posluje sukladno odredbama Zakona o trgovačkim društvima te da u proteklih 25 godina nije proveden niti jedan javni natječaj za radna mjesta direktora sektora u tom trgovačkom društvu. Ističe se da su Pravilnikom o opisu poslova i radnih zadataka, koji je stupio na snagu dana 1. lipnja 2016.g., propisani uvjeti za navedeno radno mjesto te uključuju visoku stručnu spremu magistra ekonomije, znanje engleskog jezika i pet godina radnog iskustva, a odgovornosti radnog mjesta direktora Sektora komercijalnih poslova su upravljanje procesima prodaje, nabave i marketinga te nadzor nad procesom ugovaranja poslova sa zrakoplovnim prijevoznicima i drugim poslovnim partnerima. U dopisu se napominje da je isti Pravilnik dana 23. svibnja 2016.g. donio tadašnji direktor Roko Tolić nakon prethodnog savjetovanja sa Radničkim vijećem Zračne luke Dubrovnik te je navedeno radno mjesto u pogledu uvjeta bilo jednako uređeno kao i ranijim Pravilnikom iz 1998.g.

Također se navodi da je …………… prethodno bio zaposlen na radnom mjestu zamjenika pročelnika Upravnog odjela za promet Grada Dubrovnika, odnosno do rujna 2017.g. na radnom mjestu zamjenika pročelnika Upravnog odjela za promet, stanogradnju i razvojne projekte Grada Dubrovnika i da u cijelosti ispunjava uvjete radnog mjesta na kojem je zasnovao radni odnos. Iznosi se da osobna povezanost nije utjecala na odluku o odabiru navedenog kandidata, već njegova stručna znanja i vještine od značaja za poslovanje trgovačkog društva Zračna luka Dubrovnik d.o.o. kao i da je pohađao dodatnu izobrazbu za voditelja izvedbe i provedbe projekata financiranih iz EU fondova te da posjeduje važeći certifikat iz područja javne nabave, što doprinosi jačanju projektnog tima obzirom da su u tijeku tri projekta financirana iz EU fondova (Razvoj Zračne luke Dubrovnik – Operativni program Konkurentnost i kohezija 2014-2020, LAirA – Program transnacionalne suradnje Središnje Europe te INTER-PASS – Interreg V-B Jadransko-jonski program transnacionalne suradnje 2014-2020).

Očitovanju prileži Pravilnik o radu Zračne luke Dubrovnik koji u članku 10. propisuje da poslodavac slobodno bira osobu s kojom će sklopiti ugovor o radu, **a može oglasiti** slobodna radna mjesta putem sredstava javnog informiranja te da osoba koja se zapošljava pored općih uvjeta mora ispunjavati i posebne uvjete u ovisnosti od vrste poslova. Istim je člankom 10. Pravilnika propisano da odluku o zasnivanju radnog odnosa donosi glavni direktor.

Osim toga, uz očitovanje prileži i ugovor o radu sklopljen dana 19. ožujka 2018.g. između trgovačkog društva Zračna luka Dubrovnik d.o.o., kao poslodavca, zastupanog po direktoru Frani Luetiću, te ……………., kao radnika, kojim je radnik zasnovao radni odnos na radnom mjestu Direktor Sektora komercijalnih poslova s danom 1. travnja 2018.g. Ugovor o radu u pogledu opisa poslova i odgovornosti upućuje na Pravilnik o opisima poslova i radnih zadataka koji propisuje odgovornosti i glavne zadatke (rukovođenje svim poslovima komercijalnog sektora, nadziranje poslova prodaje, nabave i marketinga, planiranje poslovne politike komercijalnih poslova i iznošenje prijedloga upravi i dr.) i uvjete za to radno mjesto (VSS magistar ekonomije (Ekonomski fakultet), znanje engleskog jezika, organizacijske vještine, rukovoditeljske vještine, analitičke sposobnosti, komunikacijske vještine, vještine pregovaranja, upravljanje promjenama i pet godina radnog staža).

Iz životopisa ……………. proizlazi da je stekao zvanje diplomiranog ekonomista na Fakultetu za turizam i vanjsku trgovinu Sveučilišta u Dubrovniku u 2007.g. i da je od ožujka 2008.g. do 2018.g. bio raspoređen na službenička i rukovodeća službenička mjesta u Gradu Dubrovniku kao i da je stekao kvalifikacije dodatnog obrazovanja pohađanjem tečaja te da je bio voditelj brojnih projekata Grada Dubrovnika financiranih sredstvima Europske unije. Uz životopis su priloženi diploma, potvrda Hrvatskog zavoda za mirovinsko osiguranje o stečenom stažu, uvjerenje da se ne vodi kazneni postupak te potvrda o odslušanom programu engleskoj jezika izdanu od Sveučilišta u Dubrovniku.

Dužnosnik Andrej Plenković je u izvješćima o imovinskom stanju koja je podnosio Povjerenstvu u dijelu izvješća u kojem se navode podatci o osobnom stanju dužnosnika navodio da je oženjen i da je ……………………… njegov bračni drug.

Povjerenstvo je dopisom Broj: 711-I-439-P-102/18-03-17 od 29. ožujka 2018.g. zatražilo od Ureda državne uprave u Dubrovačko-neretvanskoj županiji izvadak iz matice rođenih za …………………….. koji je Ured po Matičnom uredu Dubrovnik dopisom, KLASA: 223-02/18-08/171, URBROJ: 2117-06-3/1-18-3 od 10. travnja 2018.g. dostavio izvadak iz matice rođenih za ……………………….., uz napomenu da nisu u mogućnosti dostaviti podatke o drugim osobama.

Povjerenstvo je dopisom Broj: 711-I-887-P-102/18-06-17 od 28. lipnja 2018.g. zatražilo od Ureda državne uprave u Dubrovačko-neretvanskoj županiji izvadak iz matice rođenih za ……………….. te je Ured državne uprave u Dubrovačko-neretvanskoj županiji, Matični ured Dubrovnik, dopisom KLASA: 223-02/18-08/380, URBROJ: 2117-06-3/1-18-3 od 9. srpnja 2018.g. dostavio izvadak iz matice rođenih za …………….. Usporedbom podataka iz dvaju navedenih izvadaka iz matice rođenih, utvrđeno je da su ……………………. i …………………… sestra i brat.

Iz javnobilježničkog zapisnika sa Skupštine trgovačkog društva Zračna luka Dubrovnik d.o.o. od 2. veljače 2018.g. poslovni broj: OU-33/18-1, koji je sastavio javni bilježnik Nikša Mozara, proizlazi da je Republiku Hrvatsku na toj sjednici predstavljao i zastupao dužnosnik Jure Šarić, pomoćnik ministra mora, prometa i infrastrukture, koji je izabran za predsjednika Skupštine i u tom je svojstvu iznosio prijedloge odluka na sjednici Skupštine. Na navedenoj sjednici Skupština je sa 100% glasova izabrala Franu Luetića za direktora trgovačkog društva Zračna luka Dubrovnik d.o.o. na temelju prijedloga Vlade Republike Hrvatske iz zaključka, KLASA: 080-02/18-01/11, URBROJ: 50301-15/07-18-2 donesenog na sjednici održanoj 24. siječnja 2018.g. kojim se Skupštini predlaže imenovanje Frane Luetića za direktora navedenog trgovačkog društva do provedbe postupka izbora direktora, sukladno Uredbi o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za RH („Narodne novine“ broj 19/17.), a najdulje na vrijeme od šest mjeseci. Navedeni je zaključak potpisao dužnosnik Andrej Plenković kao predsjednik Vlade Republike Hrvatske na temelju odredbe članka 31. stavka 3. Zakona o Vladi Republike Hrvatske („Narodne novine“ broj 150/11., 119/14., 93/16..) koji propisuje da se zaključkom Vlade Republike Hrvatske utvrđuju stajališta u pitanjima provedbe utvrđene politike te određuju zadaće tijelima državne uprave.

Uvidom u punomoć od 30. siječnja 2018.g., utvrđeno je da je je na temelju članka 5. Društvenog ugovora dužnosnik Oleg Butković, ministar mora, prometa i infrastrukture kao zakonski zastupnik Republike Hrvatske, opunomoćio dužnosnika Juru Šarića, pomoćnika ministra mora, prometa i infrastrukture na sudjelovanje i glasovanje na Skupštini tog trgovačkog društva od 2. veljače 2018.g.

Povjerenstvo je dopisom Broj: 711-I-263-P-428-18/19-07-17 od 5. veljače 2019.g. zatražilo od Vlade Republike Hrvatske dostavu zapisnika 77. sjednice Vlade Republike Hrvatske održane dana 24. siječnja 2018.g. u dijelu koji se odnosi na predlaganje imenovanja Frane Luetića za direktora trgovačkog društva Zračna luka Dubrovnik d.o.o.

Vlada Republike Hrvatske u dopisu, KLASA: 022-03/19-25/05, URBROJ: 50301-01/08-19-2 od 12. ožujka 2019.g. navodi da je predlagatelj navedenog imenovanja bio ministar državne imovine uz pribavljenu suglasnost Ministarstva mora, prometa i infrastrukture, što je vidljivo iz zapisnika sa zatvorenog dijela sjednice pod točkom 5.8.

Iz priloženog zapisnika sa 77. sjednice Vlade Republike Hrvatske održane 24. siječnja 2018.g. utvrđeno je da je dužnosnik Andrej Plenković predsjedavao istom sjednicom te da je na zatvorenom dijelu sjednice pod točkom 5.8. na prijedlog ministra državne imovine, a uz pribavljenu suglasnost Ministarstva mora, prometa i infrastrukture, donesen zaključak kojim se Skupštini trgovačkog društva Zračna luka Dubrovnik d.o.o. predlaže imenovanje Frane Luetića za direktora istog trgovačkog društva, do provedbe postupka izbora direktora, sukladno Uredbi o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za RH, a najdulje na vrijeme od šest mjeseci.

Člankom 4. stavkom 2. ZSSI-a propisano je da su članovi obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Prema stavku 5. istog članka ZSSI-a povezane osobe u smislu ZSSI-a su članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske.

Iz pribavljenih izvadaka nadležnog matičnog ureda, nedvojbeno je utvrđeno da je ……… u odnosu tazbinskog srodstva (šogor) sa Andrejom Plenkovićem, obzirom da je ……………… bračni drug dužnosnika te ujedno sestra ……………….., što je utvrđeno usporedbom podataka o OIB-u i roditeljima navedenih osoba, iz čega proizlazi da je ………., osoba koja je u određenom osobnom odnosu s dužnosnikom Andrejom Plenkovićem.

U odnosu na pitanje mogućeg utjecaja dužnosnika Andreja Plenkovića vezano za predmetne okolnosti na koje je ukazano u prijavi, Povjerenstvo je utvrdilo da je dužnosnik kao predsjednik Vlade Republike Hrvatske sudjelovao u postupku usvajanja zaključka Vlade Republike Hrvatske od 24. siječnja 2018.g. kojom se predlaže Skupštini trgovačkog društva Zračna luka Dubrovnik d.o.o. imenovanje Frane Luetića za direktora tog trgovačkog društva, pri čemu je taj zaključak donesen po prijedlogu ministra državne imovine, a uz prethodnu suglasnost Ministarstva mora, prometa i infrastrukture. Na sjednici Skupštine održane 2. veljače 2018.g. Republiku Hrvatsku zastupao je Jure Šarić, pomoćnik ministra mora, prometa i infrastrukture kojeg je za to opunomoćio dužnosnik Oleg Butković, ministar mora, prometa i infrastrukture.

Međutim, niti u prijavi niti iz pribavljene dokumentacije ne proizlaze okolnosti koje bi upućivale da bi postojala međusobna povezanost između dužnosnika Andreja Plenkovića i osobe koja se predlaže za direktora trgovačkog društva Zračna luka Dubrovnik d.o.o., dužnosnika Frane Luetića pa stoga ne proizlazi da dužnosnik Andrej Plenković nije smio sudjelovati u usvajanju zaključka kojim se navedeni predlaže za direktora te nisu utvrđene okolnosti da bi dužnosnik sudjelovanjem u usvajanju navedenog zaključka prema prijedlogu nadležnih državnih tijela postupio suprotno bilo kojoj odredbi ZSSI-a. Pored toga, dužnosnik je postupio i u okviru odredbe članka 15. stavka 1. ZSSI-a prema kojoj članove upravnih tijela u kojima država ima udio u vlasništvu (temeljnom kapitalu) skupštini trgovačkog društva predlaže Vlada Republike Hrvatske.

Obzirom da je dužnosnik Frano Luetić imenovan za direktora odlukom Skupštine trgovačkog društva, ali na temelju zaključka Vlade Republike Hrvatske u čijem je usvajanju sudjelovao i dužnosnik Andrej Plenković koji je isti zaključak u svojstvu predsjednika Vlade Republike Hrvatske potpisao, dužnosnik Frano Luetić nalazi se u podređenom položaju prema dužnosniku Andreju Plenkoviću i time u zavisnom položaju spram njega.

Naime, člankom 10. Uredbe o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za RH propisano je da u slučajevima nepostojanja uprave ili minimalnog broja članova uprave nužnih za donošenje odluka, odnosno potrebnih osoba ovlaštenih za zastupanje zbog čega bi trgovačkom društvu, odnosno pravnoj osobi prijetio nastanak određene štete ili bi moglo doći do otežanog poslovanja i obavljanja svakodnevnih djelatnosti, Ministarstvo državne imovine može, uz suglasnost ministarstva u čijoj nadležnosti su djelatnosti kojima se pretežito bavi trgovačko društvo, Vladi Republike Hrvatske predložiti kandidate za članove uprava bez provođenja javnog natječaja, a predloženi kandidati moraju ispunjavati uvjete iz članka 4. iste Uredbe. Ministarstvo predlaže odabir kandidata do imenovanja kandidata putem javnog natječaja, a najdulje na vrijeme od šest mjeseci.

Nadalje, sukladno članku 9. navedene Uredbe zapisnik u kojem se opisuje postupak odabira kandidata, kao i pisano mišljenje o kandidatima, te prijedlog za izbor kandidata Ministarstvo, uz suglasnost ministarstva u čijoj nadležnosti su djelatnosti kojima se pretežito bavi trgovačko društvo, dostavlja Povjerenstvu Vlade koje svoj prijedlog zajedno sa ostalom zaprimljenom dokumentacijom dostavlja Vladi Republike Hrvatske, osim ako posebnim propisom nije propisano drugačije. Prema članku 11. stavku 1. iste Uredbe Odluka Vlade Republike Hrvatske kojom se završava postupak izbora kandidata dostavlja se trgovačkom društvu, odnosno pravnoj osobi u svrhu provedbe procedure imenovanja članova uprave i upisa istih u sudski registar, a Ministarstvu i ministarstvu u čijoj nadležnosti su djelatnosti kojima se pretežito bavi trgovačko društvo na znanje.

Iz navedenog proizlazi da je dužnosnik Frane Luetić imenovan za direktora trgovačkog društva Zračna luka Dubrovnik d.o.o. na razdoblje od 6 mjeseci do provedbe javnog natječaja za imenovanje direktora istog trgovačkog društva, u kojem će također po provedenom postupku odlučivati Vlada Republike Hrvatske koja predlaže Skupštini trgovačkog društva imenovanje direktora po provedenom natječaju. Imajući u vidu da u predmetnom trgovačkom društvu Republika Hrvatska ima 55% udjela u vlasništvu te da njezin predstavnik na sjednici Skupštine iznosi prijedloge odluka iz djelokruga Skupštine, navedeni prijedlog o kojem na zatvorenom dijelu sjednice glasuju svi članovi Vlade Republike Hrvatske prihvaća se na sjednici Skupštine navedenog trgovačkog društva.

Dužnosnik Frano Luetić nalazi se u položaju podređenosti položaju prema tijelu koje je predložilo njegovo imenovanje u siječnju 2018.g., odnosno Vladi Republike Hrvatske i predsjedniku Vlade Republike Hrvatske, koji prema članku 10. stavku 1. Zakona o Vladi Republike Hrvatske („Narodne novine“ broj 150/11., 119/14., 93/16. i 116/18.) predstavlja Vladu Republike Hrvatske, saziva sjednice i predsjedava sjednicama Vlade Republike Hrvatske, upravlja radom i potpisuje akte Vlade Republike Hrvatske, a pogotovo pod okolnostima da dužnost obnaša kao privremeno imenovani direktor najdulje do 6 mjeseci te da će se provesti javni natječaj u kojem također prijedlog imenovanja utvrđuje Vlada Republike Hrvatske. Stoga je u ožujku 2018.g., kada je diskrecijski odlučio o zapošljavanju ………….., dužnosnik Frano Luetić bio u odnosu zavisnosti i trajne podređenosti prema predsjedniku Vlade Republike Hrvatske, jer Vlada Republike Hrvatske može na Skupštini trgovačkog društva predložiti i njegovo razrješenje.

U odnosu na citirane odredbe Pravilnika o radu Zračne luke Dubrovnik d.o.o. te na sadržaj očitovanja trgovačkog društva Zračna luka Dubrovnik d.o.o., donošenje odluke o zasnivanju radnog odnosa u tom trgovačkom društvu jest diskrecijska ovlast direktora odnosno pripada u djelokrug poslova koje obavlja u obnašanju ove dužnosti. Tako je i u primjeni predmetne diskrecijske ovlasti dužnosnik Frano Luetić osobno odgovoran koristiti ju u skladu s načelima obnašanja dužnosti odnosno odgovorno, savjesno i transparentno, čuvajući vlastitu vjerodostojnost i povjerenje građana na način da se prilikom zasnivanja radnog odnosa osobe, koja će obavljati rukovodeće poslove u trgovačkom društvu, štiti javni interes.

Iz okolnosti da je dužnosnik Frano Luetić od strane Vlade Republike Hrvatske, kojom upravlja dužnosnik Andrej Plenković, zaključkom od 24. siječnja 2018.g. predložen za direktora trgovačkog društva Zračna luka Dubrovnik d.o.o.na vremensko razdoblje od šest mjeseci, dana 19. ožujka 2018.g. diskrecijski odlučio o sklapanju ugovora o radu s …………… bratom dužnosnikove supruge, u razdoblju u kojem obnaša navedenu dužnost s vremenskim ograničenjem od šest mjeseci svjestan činjenice da se prema odredbama predmetne Uredbe treba provesti javni natječaj za imenovanje direktora istog trgovačkog društva u kojem ga postupku predlaže Vlada Republike Hrvatske, može proisteći dojam da je dužnosnik koristio navedenu diskrecijsku ovlast kako bi s njim zasnovao radni odnos upravo temeljem okolnosti da je navedeni s dužnosnikom Andrejom Plenkovićem u tazbinskom odnosu srodstva.

Iz navedenih okolnosti proizlazi da je moglo doći do nesavjesnog, neodgovornog i pristranog postupanja prilikom diskrecijskog odlučivanja o navedenom zasnivanju radnog odnosa, jer se dužnosnik nalazi u odnosu zavisnosti i podređenosti prema osobi o čijem povjerenju ovisi njegov daljnji status obnašatelja konkretne dužnosti, što upućuje da je džnosnik Frano Luetić počinio moguću povredu članka 5. stavka 1. ZSSI-a.

Sukladno članku 39. stavku 3. ZSSI-a, poziva se dužnosnik Frano Luetić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja. Slijedom svega navedenog, Povjerenstvo je donijelo odluku kao što je navedeno u izreci ovog akta.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Andrej Plenković, elektronička dostava
2. Dužnosnik Frano Luetić, elektronička dostava
3. Podnositelj prijave
4. Objava na internetskim stranica Povjerenstva
5. Pismohrana